हालांकि यह कहना किसी हद तक ग़लत था कि यह अलका के सपने थे, जिन्हें पूरा करने वह कोलकाता से मुंबई गयी थी। यह सपने तो स्वयं मोहित के थे। उसी ने अलका में अभिनय के बीज बोये, उन्हें अंकुरित किया और उन्हें बड़े होते देखने के लिए भी आतुर रहा। अभिनेता तो वह ख़ुद है। कई नाटकों में उसने अभिनय किया है और कुछेक का निर्देशन भी लेकिन वह कभी मुंबई नहीं जा सका। पारिवारिक ज़िम्मेदारियों को छोड़कर वह अपने सपने पूरे करने की हिम्मत कभी नहीं जुटा पाया। उसे पता था मुंबई की फ़िल्म नगरी में एक आम आदमी को लम्बा संघर्ष भी करना पड़ सकता है और क़ामयाबी अनिश्चित है, ऐसे में वह एक जमी- जमाई नौकरी छोड़कर यह रिस्क नहीं ले सकता। गांव में मां-बाप को हर माह कुछ न कुछ ऊपरी खर्च के लिए भेजना पड़ता है। थोड़ी बहुत खेती होती है जिससे उनकी हर तरह की ज़रूरतें पूरी नहीं हो पाती थीं। और कोलकाता में बेटी एक महंगे अंग्रेज़ी मीडियम स्कूल में पढ़ रही है।